9. schôdza NR SR - 14. deň - A. dopoludnia
Dátum: 2024-02-22
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

88. Ďakujem pekne za slovo, pán predseda. Vážené kolegyne, vážení kolegovia, dovoľte mi pár slov k tejto téme. Ja som, čo sa týka vojny na Ukrajine, tak o tom sa naozaj veľmi široko diskutuje a som rád, že postoj v našej spoločnosti je jednoznačne... stojí na strane Ukrajiny, a tie mnohé informácie, ktoré, ktoré aj médiá prinášajú ohľadom tejto témy, sú z mojej strany naozaj relevantné, vyvážené. Nedá sa to úplne povedať o tej druhej téme, ktorej sa dotýka to navrhnuté uznesenie, a musím povedať, že v tejto veci som bol veľmi rád za premiéra Roberta Fica, že zahlasoval spolu s ostatnými krajinami za tento typ uznesenia, a preto si myslím, že by bolo absolútne správne, aby bolo podporené aj plénom Národnej rady. 7. október roku 2023 sa navždy zapíše do dejín Izraela ako tzv. black sabbath alebo čierna sobota, veľmi dobre viete, že sobota je pre Židov v Izraeli naozaj veľký deň sviatku, ktorý v podstate oslavujú už, už od piatku večera, keď zapadne slnko, a je to naozaj čas, kedy mnohí Židia sa v podstate zdržujú akejkoľvek práce, a je to pre nich naozaj deň pokoja, oddychu, rodiny a, samozrejme, bohoslužobnej praxe. V tento deň 6:30 hod. ráno, za hluku sirén, ktoré oznamovali raketový útok na Izrael, vtrhli na jeho územie z pásma Gazy dobre vyzbrojení a takticky pripravení teroristi, aby zabíjali, znásilňovali a unášali nič netušiacich obyvateľov Izraela, ktorí sa v tom čase skrývali vo svojich protiraketových úkrytoch. Väčšina týchto úkrytov v jednotlivých domoch sú to práve miestnosti, ktoré sú najlepšie skonštruované tak, aby, keď takéto dopadne na toto obydlie, aby boli obyvatelia týchto domov najlepšie chránení, väčšinou to býva detská izba alebo to bývajú spálne. Áno, aj v toto ráno mnohí títo obyvatelia boli prekvapení, že sirény neprestávajú a neustále hučali, to znamená, že obyvatelia mnohí boli vo svojich spálňach, deti vo svojich detských izbách, a vtedy sa v priľahlých oblastiach pásmu Gazy, kde sú najmä kibuce, ale bol tam aj jeden veľký festival, festival, na ktorom sa zúčastnili tisícky mladých ľudí, festival Nova alebo Sloboda, tak v tomto, v tomto čase a do týchto obydlí aj na tento festival vtrhli naozaj dobre pripravení teroristi, nebola to nejaká, nejaká, by som povedal, operácia masy ľudí so zbraňami, ktorí išli a hlava-nehlava zabíjali, znásilňovali, ale boli to veľmi kvalitne pripravení teroristi, ktorí mali presné inštrukcie. Mnohé inštrukcie získavali roky predtým tým, že na území Izraela mnohí z nich pracovali, v mnohých kibucoch miestni obyvatelia pomáhali Palestínčanom a bojovali a spolu s nimi za, za ich naozaj slobodu a uznanie, pomáhali deťom z Palestíny, pokiaľ bolo potrebné vyšetrenie, prevážali týchto ľudí do nemocníc v Izraeli a, samozrejme, v kibucoch alebo v komunitách, kde títo židovskí usadlíci žili, mnohých zamestnávali. Títo ľudia využili tieto informácie na to, aby ich odovzdali Hamasu, čo, dobre viete, bola vládna sila alebo je vládna sila v pásme Gazy, ktorá za roky predtým veľmi kvalitne pripravovala a školila ľudí na teroristické útoky v Izraeli. A robila to s tým, že využívala celú svoju infraštruktúru tak, že stavala sieť podzemných tunelov, údajne v pásme Gazy je najväčšia sieť podzemných tunelov, ktorým sa nevyrovnajú ani veľké mestá, ktoré majú tiež podzemné tunely v podobe metra, tak v pásme Gazy je to údajne 700 km takýchto podzemných tunelov, mnohé tunely sú také veľké, že v nich dokážu premávať autá. A, samozrejme, tie jednotlivé hub-y alebo, alebo centrá prepájania týchto tunelov teroristi stavali najmä pod nemocnice, budovy, ktoré patrili európskym, celosvetovým inštitúciám, OSN, WHO, pod školy. Teroristi sa prepravovali spôsobom častokrát v sanitkách do jednej nemocnice, tam mali stretnutie, potom inou sanitkou prechádzali opäť do inej nemocnice, kde v podzemí vlastne pripravovali, v podstate pripravovali Gazu na takéto útoky. Avšak treba si uvedomiť, že tu ide o ideológiu a tá ideológia je nesmierne, nesmierne škodlivá. Tejto ideológii sa učia už deti v školách, v ich učebniciach sa učia, že neexistuje štát Izrael a že Izrael treba eliminovať, že každý, kto zabije Žida, bude oslavovaný. A keď náhodou spácha niekto teroristický útok, nielenže pôjde do neba, ale má veľkú pravdepodobnosť, že sa budú o ňom učiť deti v školách, že sa po ňom pomenuje škola, ako sú niektoré školy na palestínskych územiach pomenované po najznámejších palestínskych teroristoch, alebo dokonca deti budú hrať športové podujatia, turnaje, ktoré sa budú volať po palestínskych teroristoch. Deti sa učia narábať so zbraňami, tak aby vedeli zabíjať. Toto je indoktrinované do tohto obyvateľstva, a preto niet divu, že po tej prvej vlne, ktorá sa stala 6.30 hod. ráno, keď kvalitne takticky pripravení teroristi vtrhli na územie Izraela, prerazili tú veľkú bariéru rôznymi spôsobmi, prišli do domov ľudí, ktorí boli vo svojich posteliach, a brutálnym spôsobom ich vraždili, ženy znásilňovali a popri tom všetkom si to ešte natáčali na svoje telefóny a vysielali na sociálnych sieťach práve preto, aby sa chválili tým, čo sa deje, práve preto, aby získali ten obdiv medzi ostatnými Palestíncami, možno arabským svetom. Brutalita, ktorá sa diala, nekončila častokrát len tým, že ľudia boli brutálne popravení, ale následne im odtínali hlavy. A je popísaný prípad, keď teroristi pred očami manžela znásilňovali jeho ženu, následne ho podrezali a dieťa mu horelo v piecke pred jeho vlastnými očami. Samozrejme, ich úlohou bolo priviesť do zajatia čo najviac ľudí, nevinných civilistov, tak aby následne ich mohli potom vymieňať s Izraelom za teroristov už odsúdených na území Izraela za teroristické činy. Neviem, či si to viete predstaviť, ale väčšinou Hamas požaduje za jedného rukojemníka päť oslobodení, päť odsúdených teroristov na území Izraela. Napriek tomu, že je to pre celý Izrael extrémne nebezpečné, púšťať týchto ľudí ďalej na slobodu, tak napriek tomu Izrael k tomu pristúpil. A bolo vymenených v prvej, prvé desiatky teroristov a zajatcov. Treba si uvedomiť, preto vám to hovorím, že, že to, čo sa dialo, je veľmi ťažko pochopiteľné obyčajnému, obyčajnému človeku, ktorý nemá dostatok informácií, a veľmi ťažko vie pochopiť, čomu vlastne Izrael teraz čelí. V tento jeden deň bolo takto chladnokrvne popravených viac ako 1 400 obetí, a to prevažne z radov civilistov, a zranených bolo vtedy 12 800 obyvateľov Izraela, ktorí unikli smrti tým, že bola poskytnutá zdravotná starostlivosť. Samozrejme, aj túto chceli teroristi obmedziť, a preto do mnohých kibucov alebo aj na ten festival Nova, kde chladnokrvne zmasakrovali stovky ľudí a 350 návštevníkov bolo brutálne popravených, mnohí z toho boli odvlečení ako zajatí, tak treba si uvedomiť, že ako prvú vec ničili sanitky. Práve preto, aby zraneným nemohla byť poskytnutá pomoc. Unesených bolo v tento deň 239 ľudí, z toho 30 detí, mnoho ľudí starších, starcov, nebral sa žiaden ohľad pri zabíjaní detí alebo pri únose detí alebo starých ľudí. Od tohto dátumu bolo na Izrael vystrelených viac ako 12 500 rakiet a v súčasnosti je na území Izraela od tejto doby evakuovaných zo svojich domov okolo 200-tisíc ľudí. V súčasnosti 200-tisíc býva mimo svojich domov, pretože sú príliš blízko územiam, kde vystrelené rakety by mohli ich ohroziť na životoch. Keď sa vystrelí taká raketa, tak Železná opona, samozrejme, ktorú Izrael má, protiraketový štít, vie takúto raketu eliminovať, ale pokiaľ sú tie územia príliš blízko pri hraniciach buď s pásmom Gazy, alebo na severe s pásmom Sýrie, nestrieľa rakety na Izrael Hizballáh, tak, samozrejme, je to niekedy 15 sekúnd, niekedy menej, kedy by obyvatelia sa museli byť schopní skryť v kryte a v tejto nebezpečnej situácii mnohí museli byť evakuovaní a bývajú v hoteloch kdekoľvek po Izraeli, sú to už mesiace. Rodiny v Izraeli sú konfrontované strachom. Matky sa boja o svoj život, o život svojich detí. Hovoria svojim mužom, oni si prídu aj pre nás jedného dňa, pretože presne to sa stalo, ľudia skrývajúci sa pred útokmi počas sirén, zrazu im vtrhli teroristi do spálne a zabili ich. (Krátka pauza.) Zaujímavé je, že po tom, ako sa stala táto prvá vlna a boli prerazené bariéry a teroristi eliminovali akékoľvek domobrany, eventuálne zložky policajné a vojenské, ktoré mohli zabraňovať v páchaní ďalších teroristických útokov, z pásma Gazy sa vyhrnuli tisícky obyvateľov na územie Izraela, obyčajní civilisti, samozrejme, pod vplyvom ideológie, o ktorej som vám rozprával, a títo civilisti robili to isté. Zabíjali, znásilňovali a ešte aj kradli. A viete si predstaviť, že Izrael je po tomto šialenom útoku a masakri otrasený. A mnohí ľudia, ktorí, ktorí verili, že je možné žiť s Palestínčanmi v mieri, ich nádej je veľmi otrasená. Samozrejme, Hamas tvrdí, že v takýchto útokoch bude pokračovať aj naďalej, a preto je povinnosťou vlády Izrael ochrániť svojich obyvateľov, preto sa rozhodli uskutočniť operáciu, ktorou chcú eliminovať toto vládne teroristické hnutie. Rodiny posielajú do vojny svojich najbližších. Muži, ktorí už sú dávno v civile a predtým pracovali profesionálne vo vojne, idú na vlastnú žiadosť do armády, rodiny posielajú svoje deti, v Izraeli veľká časť armády sú aj dievčatá, ženy, ktoré sa rozhodnú, že chcú bojovať za svoju vlasť. A je jasné, že Izrael, keď vyhrá túto vojnu s terorizmom, bude to veľký signál pre celý svet, že teroristi si nebudú diktovať podmienky, že teroristi nemôžu vyhrať v tejto vojne, ktorá je proti ľudskosti, a že spôsob vyjednávania a nárokovania si veci cez terorizmus je absolútne neakceptovaný a neakceptovateľný pre celý svet. Aj preto som bol rád, že premiér Fico zahlasoval za toto uznesenie, pretože, žiaľ, od času, kedy sa Izraelu stal tento jeden z najhorších teroristických útokov, ktoré tento svet pozná, na, do Izraela nepricestoval žiaden slovenský politik. Čo ja viem, tak jedine pani prezidentka vyjadrila solidaritu tým, že zatelefonovala prezidentovi Izraela po tom, ako sa to stalo, ale na oficiálnu návštevu žiaden politik v Izraeli nebol. Preto si myslím, že je našou povinnosťou a úlohou vyjadriť s Izraelom solidaritu, uctiť si pamiatku zosnulých, potešiť trúchliacich a stáť za Izraelom v tejto vojne, ktorá, si myslím, že je dôležitá pre celý demokratický svet, aby bola úspešná a aby eliminovala riziko pre izraelské obyvateľstvo, ktoré od 7. októbra minulého roku naozaj žije úplne ako keby v inej krajine. Chcem poďakovať aj, aj nášmu hnutiu, že takúto možnosť poslancom tu v parlamente dá, a ďakujem veľmi pekne za to, že môžme aj o tejto téme na pôde Národnej rady hovoriť. To je zatiaľ z mojej strany všetko, ďakujem pekne.